google/wiki40b huggingface dataset:
Χριστουγεννιάτικα έλατα 3 (ταινία)

Πλοκή

Δύο χρόνια αργότερα, είναι πάλι μαζί μας οι αγαπημένοι χαρακτήρες από τη σειρά ταινιών "χριστουγεννιάτικα έλατα" στην πιο απίστευτη ιστορία των Χριστουγέννων.Ο Μπόρια και ο Ζένια, οι οποίοι στις παραμονές των διακοπών έκαναν φίλους σε ένα ψυχιατρείο. Ένα κοριτσάκι η Νάστια της οποίας οι γονείς τη έχουν χωρίσει. Ο σκιέρ και ο snowboarder στον πιο ακραίο αγώνα της ζωή τους, από τον κομισάριο. Και ο καθηγητής Αντρέι από την Αικατερινούπολη, του οποίου η πίστη και πάλι δεν θα φέρει το καλό.

Πατήστε κλικ σε αυτό το λινκ και θα δείτε τη θεατρική αφίσα της ταινίας

http://www.kritikanstvo.ru/movies/e/elki3/posters/elki3_135843.jpg
Ροβέρτος του Λανγκρ

Βιογραφία

Ήταν γιος τού Ερρίκου διαδόχου στο δουκάτο της Βουργουνδίας· το όνομα της μητέρας του ίσως ήταν Σίβυλλα ή Κλέμενς.
Αδέλφια του ήταν ο Ούγος Α΄ και ο Εύδης δούκες της Βουργουνδίας· επίσης ο Ερρίκος κόμης της Πορτογαλίας. 
Το 1085 έγινε επίσκοπος τού Λανγκρ. Απεβίωσε στις 18 Σεπτεμβρίου 1111 στο Σατιγιόν επί τού Σηκουάνα.
Encyclopædia Iranica

Σχετικά ζητήματα

Στις 25 Μαρτίου, 2007, το Associated Press δημοσίευσε μια αναφορά για την Encyclopædia Iranica εισάγοντάς τη σε ένα μεγαλύτερο κοινό. Την ιστορία αναπαρήγαγαν διάφορα μέσα, έντυπα και διαδικτυακά. Για παράδειγμα, το CNN International τροποποίησε την αρχική αναφορά εισάγοντας σχετική προπαγάνδα στον ιστότοπό του. Το άρθρο χωρίς καμία προγενέστερη επαφή με τα γραφεία της Encyclopædia Iranica περιείχε σοβαρές ανακρίβειες όπως "η ιρανική κυβέρνηση αντιτίθεται με πικρία στην εγκυκλοπαίδεια" όπως επίσης και ανακριβείς πληροφορίες για τον καθ. E. Yarshater. Αυτές οι ανακρίβειες ώθησαν την Encyclopædia Iranica να δημοσιεύσει επίσημη απάντηση.
Κότσαρι

Το κότσαρι (αρμενικά: Քոչարի, τουρκικά: Koçari, κουρδικά: Koçerî‎) είναι ένας από τους γνωστότερους ποντιακούς χορούς και ίσως ο περισσότερο φημισμένος ποντιακός χορός μετά τον χορό σέρρα. Χορεύεται επίσης, από Αζέρους, Τούρκους, Κούρδους και Ασσύριους, ενώ αποτελεί τον εθνικό χορό των Αρμένων. Οι χορευτές πιάνονται από τους ώμους σε κύκλο ή ημικύκλιο. Τα βήματα-μέτρα του χορού είναι οκτώ και χωρίζονται σε δύο χορευτικές εικόνες. Η πρώτη χαρακτηρίζεται από τα τέσσερα πρώτα μέτρα, στα οποία εκτελούνται δυο κουτσά βήματα και δύο επιτόπιες αναπηδήσεις πάνω στην αριστερή φτέρνα. Τα επόμενα τέσσερα είναι απλά και μεταφέρουν το χορό προς τα δεξιά. Ο χορός κότσαρι παραδοσιακά ήταν αντρικός χορός. Σήμερα συμμετέχουν σε αυτόν και γυναίκες.

Προέλευση και όνομα

Το όνομα του χορού προέρχεται από τον τρόπο που χορεύεται. Συγκεκριμένα, τα δύο κουτσά βήματα (κοτσά) εκτελούνται στα πρώτα τέσσερα μέτρα του χορού με χτύπημα της φτέρνας (ποντιακά κότσ' [[koʧ]]) στο έδαφος.
Το κότσαρι είναι χορός του ανατολικού Πόντου από το Καρς, όπως των περιοχών της Αργυρούπολης και του Παϊπούρτ, αλλά κυρίως χορευόταν από τους Έλληνες του  Καυκάσου. Ήταν ακόμη γνωστός στην περιοχή της Ματσούκας.

Ταξινόμηση

Ο χορός κότσαρι εντάσσεται στην ομάδα των ίσιων κουτσών χορών οι οποίοι έχουν ως χαρακτηριστικό τα κουτσά βήματα. Γνωστοί χοροί της ομάδας αυτής είναι χοροί από τα νησιά του Αιγαίου, την Κρήτη, και γενικότερα στην Μικρά Ασία. Συνεπώς ο γρήγορος και δίσημος ρυθμός του χορού κότσαρι είναι αντίστοιχος με τη σούστα της Ρόδου και το μαλεβιζιώτικο-καστρινό χορό της Κρήτης.
Ιωάννης του Παλατινάτου, αρχιεπίσκοπος

Βιογραφία

Ήταν ο έβδομος γιος του Φιλίππου εκλέκτορα του Παλατινάτου και της Μαργαρίτας των Βίττελσμπαχ, κόρης του Λουδοβίκου Θ΄ δούκα της Βαυαρίας-Λάντσουτ.
ΚΣ Ερεδιάνο

Ιστορία

Το 1918 οι Ερεδιάνοι προσπάθησαν να δημιουργήσουν ένα ποδοσφαιρικό σύλλογο που θα αντιπροσωπεύει την επαρχία τους. Τρεις τοπικοί ποδοσφαιρικοί σύλλογοι της Ερέδια, η Ρενασιμιέντο, η Χουάν Χ. Φλόρες και η Κριστόμπαλ Κολόν αποφάσισαν να δημιουργήσουν την Ερεδιάνο.
Προπενικό οξύ

Βιομηχανική παραγωγή

Η σύγχρονη βιομηχανική παραγωγή του γίνεται με οξείδωση προπενίου από οξυγόνο:
Επειδή το προπενικό οξύ και οι εστέρες του έχουν μεγάλη οικονομική σημασία, έχουν ανακαλυφθεί και πολλές άλλες μέθοδοι, αλλά οι περισσότερες έχουν εγκαταληφθεί, για οικονομικούς ή περιβαλλοντικούς λόγους.
Ωστόσο, υπάρχει μια σημαντική εναλλακτική μέθοδος με επίδραση μονοξειδίου του άνθρακα και υδρατμών σε αιθίνιο, στα πλαίσια της Xημείας Reppe:

Με καρβοξυλίωση βινυλαλογονιδίων

Με καρβοξυλίωση με διοξείδιο του άνθρακα (CO₂) βινυλαλογονιδίων (CH₂=CHX), μέσω οργανομαγνησιακών ενώσεων (αντιδραστήρια Grignard) παράγεται προπενικό οξύ::

Με υδρόλυση προπενονιτριλίου

Με υδρόλυση προπενονιτριλίου (CH₂=CHCN) σε όξινο περιβάλλον παράγεται προπενικό οξύ:

Με προπεν-2-όλης-1 ή προπεν-2-άλης

1. Με οξείδωση προπεν-2-όλης-1 (CH₂=CHCH₂OH) παράγεται προπενικό οξύ:
2. Με οξείδωση προπεν-2-άλης (CΗ₂=CHCHO) παράγεται προπενικό οξύ:

Από μεθυλενομηλονικό οξύ

Από μεθυλενομηλονικό οξύ [HOOCC(=CH₂)COOH] παράγεται προπενικό οξύ:

Με μερική καταλυτική υδρογόνωση

Με μερική καταλυτική υδρογόνωση προπινικού οξέος παράγεται προπενικό οξύ:
Τζουζέπε Μπέτσε

Βιογραφία

Ο Μπέτσε σπούδαζε γεωγραφία στο πανεπιστήμιο της Πάδουας όπου και διεύθυνε τη φοιτητική ορχήστρα του πανεπιστημίου του. Το 1906 μετακόμισε στη Γερμανία για να σπουδάσει μουσική σύνθεση στον Άρθουρ Νίκις και τον Φερρούτσιο Μπουσόνι. Το 1913 έπαιξε το κυρίως θέμα στην προβολή της ταινίας βουβού κινηματογράφου Ρίχαρντ Βάγκνερ σε σκηνοθεσία του Καρλ Φρέλιχ και έκανε τη σύνθεση της υπόλοιπης βοηθητικής παρτιτούρας. Συνέχισε να γράφει το μουσικό υπόβαθρο και πολλών άλλων ταινιών της εποχής του, κομμάτια που κυκλοφόρησαν από το 1919 ως το 1933 και από τον εκδοτικό οίκο Schlesinger'sche Buchhandlung στο Βερολίνο.
Όταν άρχισε ο ομιλών κινηματογράφος, ο Μπέτσε στράφηκε στη σύνθεση μουσικών ταινιών γύρω από την όπερα και την οπερέτα. Συνεργάστηκε με την Λένι Ρίφενσταλ, τον Λούις Τρένκερ και τον Χάραλντ Ράινλ. 
Πέθανε και ενταφιάστηκε στο Βερολίνο.
Αθανάσιος Αλεξίδης

Σταδιοδρομία

Γεννήθηκε το 1912. Ήταν γιος του Χρήστου Αλεξίδη και η καταγωγή του ήταν από τα Άλωνα Φλωρίνης. Σπούδασε νομικά και εξάσκησε τη δικηγορία στη Φλώρινα. Πολιτεύτηκε εκεί το 1946 και στις εκλογές εκείνης της χρονιάς έλαβε 2.175 ψήφους. Εξελέγη βουλευτής Φλώρινας με το Κόμμα Εθνικών Φιλελευθέρων μετά τον θάνατο του Αναστασίου Νταλίπη, στις 18 Ιουλίου 1949. Απεβίωσε σε ηλικία 86 ετών στις 30 Δεκεμβρίου 1998.
Διεθνές Λογοτεχνικό Βραβείο IMPAC Dublin

To Διεθνές Λογοτεχνικό Βραβείο Δουβλίνου (International DUBLIN Literary Award, ιρλανδικά: Duais Liteartha Idirnáisiúnta Bhaile Átha Chliath) είναι λογοτεχνικό βραβείο που απονέμεται ετησίως στο καλύτερο μυθιστόρημα γραμμένο στα αγγλικά ή μεταφρασμένο στα αγγλικά. Συνοδεύεται από χρηματικό έπαθλο 100.000 ευρώ, ποσό το οποίο προέρχεται εξ ολοκλήρου από τον προϋπολογισμό του δήμου του Δουβλίνου της Ιρλανδίας. 
 

Στην επιλογή των νικητών κάθε έτους συμμετέχει ένα μεγάλο δίκτυο βιβλιοθηκών παγκοσμίως - 400 βιβλιοθήκες σε 177 χώρες  - οι οποίες καλούνται να υποδείξουν μια λίστα με τα καλύτερα κατά τη γνώμη τους, βιβλία γραμμένα ή μεταφρασμένα στην αγγλική της εκάστοτε χρονιάς. 

Από αυτές τις λίστες, μια επιτροπή κριτών (η οποία αλλάζει κάθε χρόνο), διαλέγει το καλύτερο βιβλίο.

Το βραβείο είναι ανοιχτό για οποιοδήποτε έργο έχει γραφεί και εκδοθεί στα αγγλικά έως και δύο χρόνια πριν το έτος της υποψηφιότητάς του, ενώ τα μεταφρασμένα στην αγγλική βιβλία, πρέπει να έχουν κυκλοφορήσει στην γλώσσα που γράφτηκαν έως και έξι χρόνια πριν την μετάφρασή τους. Σε περίπτωση απονομής του βραβείου σε μεταφραστή, το ποσό μοιράζεται σε 75.000 ευρώ για τον συγγραφέα και 25.000 για τον μεταφραστή.
 
Η οργάνωση και διαχείριση του βραβείου γίνεται από το δημοτικό συμβούλιο και τις δημοτικές βιβλιοθήκες της πόλης του Δουβλίνου, μετά την αποχώρηση της αμερικανικής εταιρείας IMPAC, η οποία το χρηματοδοτούσε από την θεσμοθέτησή του το 1994, μέχρι και το 2013 που αποχώρησε λόγω έλλειψης πόρων.
Τριπλός δεσμός

Δεσμοί

Ο τύπος του δεσμού μπορεί να εξηγηθεί με όρους υβριδισμού τροχιακών (orbital hybridization). Στην περίπτωση του αιθινίου κάθε άτομο άνθρακα έχει δύο τροχιακά sp και δύο τροχιακά p. Τα δύο τροχιακά sp είναι γραμμικά με γωνίες 180° και καταλαμβάνουν τον άξονα x στο καρτεσιανό σύστημα συντεταγμένων. Τα τροχιακά p είναι κάθετα στον άξονα y και τον άξονα z. Όταν τα άτομα άνθρακα πλησιάζουν μεταξύ τους τα τροχιακά sp επικαλύπτονται για να σχηματίσουν έναν sp-sp δεσμό σ. Ταυτόχρονα τα τροχιακά pz πλησιάζουν και σχηματίζουν μαζί έναν pz-pz δεσμό π. Παρομοίως, το άλλο ζευγάρι των py-τροχιακών σχηματίζουν έναν py-py δεσμό π. Το αποτέλεσμα είναι ο σχηματισμός ενός σ δεσμού και δύο π δεσμών.
Στον πρότυπο δεσμού κάμψης ο τριπλός δεσμός μπορεί επίσης να σχηματιστεί από την επικάλυψη των τριών sp³ λοβών χωρίς την ανάγκη εφαρμογής ενός π δεσμού.
Λευκοχώρι Αρκαδίας

Τοποθεσία

Βρίσκεται χτισμένο σε υψόμετρο περίπου 580 μέτρων σε βουνοπλαγιά επί της βόρειας πλευράς του φαραγγιού του Τουθόα ποταμού (Λαγκαδινό ρέμα), καθώς και σε απόσταση περίπου 8 χιλιομέτρων δυτικά από τα Λαγκάδια. Επίσης, απέχει από τα Τρόπαια, όπου βρίσκονται προς τα βόρεια-βορειοδυτικά, περίπου 10 χιλιόμετρα. 
Μέρος του οικισμού βρίσκεται επί της Εθνικής Οδού Πύργου-Τριπόλεως (μέσω Αρχαίας Ολυμπίας και Βυτίνας).

Λοιπά στοιχεία

Η κεντρική εκκλησία του χωριού είναι αφιερωμένη στον Άγιο Δημήτριο (πολιούχος του χωριού). 
Στο χωριό υπάρχει και λαογραφικό μουσείο που συστεγάζεται σε κτίριο μαζί με το τοπικό ιατρείο. Στην περιοχή υπάρχουν: νερόμυλος, νεροτριβή, δύο πετρόχτιστα γεφύρια και παραδοσιακά πέτρινα σπίτια και βρύσες.
Λευκοχωρίτες έχουν ιδρύσει το έτος 1947 την Ένωση Απανταχού Λευκοχωριτών «Ο Άγιος Δημήτριος», η οποία εδρεύει-στεγάζεται στην Αθήνα και επί της οδού Γλάδστωνος 5. Ο σύλλογος εκδίδει από το 1977 (συνεχώς μέχρι σήμερα) εφημερίδα με την ονομασία «Λευκοχώρι».
Παγκόσμιο Πρωτάθλημα Καλαθοσφαίρισης Ανδρών Κ-17 2014

Το Παγκόσμιο Πρωτάθλημα Καλαθοσφαίρισης Ανδρών Κ-17 2014 είναι μια παγκόσμια διοργάνωση νέων για τις ηλικίες Κ-17 που θα διεξαχθεί στο Ντουμπάι, Ηνωμένα Αραβικά Εμιράτα την περίοδο 28 Ιουνίου-6 Ιουλίου 2014.Αυτή θα είναι η 3η μόλις διοργάνωση καθώς ξεκίνησε το 2010 και διεξάγεται κάθε 2 χρόνια.

Φέτος θα συμμετάσχουν 16 ομάδες σε αντίθεση με πέρσι που συμμετείχαν 12.
Τουρκική νοηματική γλώσσα

Κατάσταση

Υπάρχουν λίγα δημοσιευμένα στοιχεία σχετικά με την Τουρκική Νοηματική Γλώσσα.

Στατιστικά

Σύμφωνα με το Τουρκικό Ινστιτούτο Στατιστικής, στη Τουρκία ζουν 89.000 άτομα (54.000 άνδρες, 35.000 γυναίκες) με απώλεια ακοής και 55.000 άτομα (35.000 άνδρες, 21,000 γυναίκες) με αναπηρία ομιλίας, σύμφωνα με τα δεδομένα της απογραφής του 2000.

Ιστορία

Η ΤΝΓ διαφέρει πολύ από τις Ευρωπαϊκές νοηματικές γλώσσες. Υπήρχε μια αυλική νοηματική γλώσσα της Οθωμανικής Αυτοκρατορίας, η οποία έφτασε στο αποκορύφωμά της κατά τον 16ο αιώνα και τον 17ο αιώνα και υπήρξε τουλάχιστον μέχρι τις αρχές του 20ού αιώνα. Ωστόσο, δεν υπάρχει καμία καταγραφή για τα νοήματά τους και δεν υπάρχουν στοιχεία ότι ήταν ο πρόγονος της Τουρκικής Νοηματικής Γλώσσας.
Τα σχολεία κωφών ιδρύθηκαν το 1902 και μέχρι το 1953 στην εκπαίδευση χρησιμοποιούταν η ΤΝΓ παράλληλα με τα προφορικά και γραπτά τουρκικά. Από το 1953 η Τουρκία έχει υιοθετήσει προφοριστική προσέγγιση για την εκπαίδευση των κωφών.
Τζέιμς Μποντ, Πράκτωρ 007 εναντίον Χρυσοδάκτυλου

Υπόθεση

Σε αυτήν την ταινία, ο πράκτορας 007 της MI6, Τζέιμς Μποντ έρχεται αντιμέτωπος με τον μεγιστάνα επιχειρηματία και λαθρέμπορο  χρυσού, 'Oρικ Γκολντφίνγκερ, ο οποίος σχεδιάζει μια επιχείρηση με την κωδική ονομασία "Γκραντ Σλαμ" να μολύνει με ραδιενέργεια ολόκληρα τα αποθέματα χρυσού που βρίσκονται αποθηκευμένα στο Φορτ Νοξ των ΗΠΑ.
Ο Γκολντφίνγκερ έχει σαν στόχο να πολαπλασιάσει τις διεθνείς τιμές του χρυσού με αυτήν την επιχείρηση, γεγονός που θα του επιτρέψει να αυξήσει κατά πολύ την αξία της ποσότητας χρυσού που έχει στην κατοχή του, καθιστώντας τον έτσι, ως τον πλουσιότερο και ισχυρότερο ανθρώπο του κόσμου.

Πληροφορίες παραγωγής

Ο συγγραφέας και δημιουργός του χαρακτήρα του Τζέιμς Μποντ, Ίαν Φλέμινγκ πέθανε στις 12 Αυγούστου 1964, λίγο πριν την προβολή της ταινίας.
Για την πιο διάσημη σκηνή της ταινίας (εκείνη όπου η Τζιλ Μάστερσον  είναι καλυμμένη με χρυσό), η ηθοποιός Σιρλει Ίτον έπρεπε να υποβληθεί σε πολλές ώρες μακιγιάζ και σχεδόν καλύφθηκε με χρυσό χρώμα. Αμέσως μετά την προβολή 
της ταινίας κυκλοφόρησε ένας μύθος σύμφωνα με το οποίο η Σιρλει Ίτον θα πεθάνει πραγματικά λόγω του χρυσού χρώματος που καλύφθηκε για την σκηνή της ταινίας. Ο μύθος αποδείχτηκε απολύτως ψευδές. 
Ο παραγωγός Άλμπερτ Μπρόκολι μόλις είδε τον Γκερτ Φρομπ, τον θεώρησε αμέσως τον ιδανικό ηθοποιό για τον ρόλο του Γκολτφίνγκερ, παρότι ο Φρομπ δεν μιλούσε καλά την αγγλική γλώσσα.
Η παγκόσμια πρεμιέρα της ταινίας έγινε στις 28 Σεπτεμβρίου 1964 και στην Ελλάδα η προβολή της πραγματοποιήθηκε στις 28 Φεβρουαρίου του 1965.
Ο Χρυσοδάκτυλος ήταν το πρώτο blockbuster του Μποντ, με έναν προϋπολογισμό ίσο με αυτόν των δύο προηγούμενων ταινιών.
Τα γυρισμάτα της ταινίας πραγματοποιήθηκαν από τον Ιανουάριο έως τον Ιούλιο του 1964 στο Ηνωμένο Βασίλειο, την Ελβετία και τις Ηνωμένες Πολιτείες.
Πολλά από τα στοιχεία που εισήχθησαν στην ταινία εμφανίστηκαν σε πολλές από τις μεταγενέστερες  ταινίες του Τζέιμς Μποντ, όπως η εκτεταμένη χρήση της τεχνολογίας και τα αξεσουάρ.
Βασίλειος Μαντζώρης

Σπουδές και επαγγελματική σταδιοδρομία

Γιος του Κωνσταντίνου Μαντζώρη, ολοκλήρωσε το Γυμνάσιο στη Μεγαλόπολη. Ακολούθησε νομικές σπουδές στο πανεπιστήμιο των Αθηνών, πήρε το πτυχίο του το 1964 και από τότε εργάστηκε ως δικηγόρος.

Πολιτική σταδιοδρομία

Το 1975 διορίστηκε νομάρχης Θεσπρωτίας και το 1976 Λακωνίας. Εξελέγη για πρώτη φορά βουλευτής στις εκλογές του 1977 με τη ΝΔ και επανεξελέγη σε όλες τις εκλογικές αναμετρήσεις ως το 1990 (1981, 1985, Ιούνιος και Νοέμβριος 1989, 1990) Στις 4 πρώτες εκλογικές μάχες εξελέγη πρώτος σε ψήφους σε επίπεδο νομού.
Ο Μαντζώρης διορίστηκε από τον πρωθυπουργό στο αξίωμα του υφυπουργού Βιομηχανίας, Ενέργειας και Τεχνολογίας στις 11 Απριλίου 1990. Παρέμεινε υφυπουργός ως τις 3 Δεκεμβρίου 1992. Στις 26 Νοεμβρίου 1991 διορίστηκε υφυπουργός Εμπορίου και αποχώρησε από το αξίωμα αυτό στις 3 Δεκεμβρίου 1992. Συνετέλεσε στην ανάπτυξη της ΒΙ.ΠΕ.(Βιομηχανική Περιοχή) Τρίπολης και στο βιολογικό καθαρισμό της αρκαδικής πρωτεύουσας.
Ίδρυσε σχολή ξυλογλυπτικής στο Βαλτεσινίκο και πέτυχε ώστε να ανακηρυχθεί η έκθεση Τεγέας σε πανελλαδική, ισάξια με τη ΔΕΘ. Συνέβαλε στη λειτουργία της Σχολής Μαθητείας της ΔΕΗ στο Ελληνικό όπου σπούδαζαν κατά προτεραιότητα νέοι της περιοχής που εν συνεχεία εργάζονταν στο εργοστάσιο της Μεγαλόπολης. 
Συνετέλεσε επίσης στην προώθηση της αποκρατικοποίησης των προβληματικών επιχειρήσεων και στην ψήφιση του νόμου για τα λατομεία αδρανών υλικών..
Παραιτήθηκε από βουλευτής της ΝΔ στις 8 Σεπτεμβρίου 1993 και προσχώρησε στη νεοσύστατη Πολιτική Άνοιξη. Την έδρα του κατέλαβε ο Δημήτριος Κωστόπουλος.

Θάνατος

Πέθανε στην Αθήνα το Φεβρουάριο του 2012, όπου είχε εγκατασταθεί μόνιμα και κηδεύτηκε στις 14 Φεβρουαρίου 2012 στο Πρώτο Νεκροταφείο Αθηνών.
Άρης Γιαννακίδης

Σπουδές

Σπούδασε στο Τμήμα Πολιτικών Επιστημών και Δημόσιας Διοίκησης του Παντείου Πανεπιστημίου Αθηνών. Κατά την περίοδο των σπουδών του ανέπτυξε έντονη συνδικαλιστική δράση. Είναι παντρεμένος με τη Σταυρούλα Γιαννακίδου και έχουν μία κόρη.

Τοπική Αυτοδιοίκηση ως το 2011

Στις εκλογές του 1994 και του 1998 εξελέγη νομαρχιακός σύμβουλος με το ΠΑΣΟΚ, έχοντας ήδη δραστηριοποιηθεί στον αγροτικό τομέα ως υπάλληλος της Ένωσης Αγροτικών Συνεταιρισμών Νομού Ροδόπης. Διετέλεσε αναπληρωτής του νομάρχη Ροδόπης για περίοδο 8 ετών. Το 2002 εξελέγη Νομάρχης Ροδόπης με τον συνδυασμό "Ενότητα-Δημιουργία-Προοπτική" και επανεξελέγη το 2006, με το συνδυασμό "Κοινωνική Συμμαχία".

Περιφερειάρχης

Στις πρώτες περιφερειακές εκλογές του 2011, ο Άρης Γιαννακίδης, υποστηριζόμενος από το ΠΑΣΟΚ, εξελέγη περιφερειάρχης στο δεύτερο γύρο με ποσοστό 51,4% έναντι 48,5% για τον αντίπαλό του Γιώργο Παυλίδη από τη ΝΔ. Στις επόμενες περιφερειακές εκλογές το 2014, ο Γιαννακίδης ηττήθηκε στον δεύτερο γύρο από τον Παυλίδη, με ποσοστά 43,6 και 56,3% αντίστοιχα.
Κεντυρίων Α΄ Ζαχαρίας

Βιογραφία

Πατέρας του ήταν ο Μαρτίνος Ζαχαρίας και μητέρα του ήταν η Ζακλίν ντε Λα Ρος, μέλος του Οίκου ντε Λα Ρος που κυβερνούσε το Δουκάτο των Αθηνών. Αδελφός του ήταν ο Βαρθολομαίος Ζαχαρίας, μαρκήσιος της Βοδονίτσας και κύριος του Δαμαλά.
Διετέλεσε τρεις φορές βάιλος της Αχαΐας και πέθανε στη διάρκεια της τρίτης θητείας του. 
Το 1345 που σκοτώθηκε ο πατέρας του, ο Κεντυρίων Α΄ κληρονόμησε τα φέουδα του: το ήμισυ της βαρονίας της Χαλανδρίτσας (το 1359 είχε στην κατοχή του ολόκληρη την βαρονία), τη Βαρωνία της Βελίγοστης, και τον τίτλο του μεγάλου κοντόσταυλου. Είχε επίσης υπό την εξουσία του τα φέουδα του Δαμαλά, του Μανιατοχωρίου και της Μιτόπολης.
Νότιος πολικός αστέρας

Αναπαράσταση σε σημαία

Ο σ Οκτάντος είναι ο αμυδρότερος αστέρας που αναπαριστάνεται σε σημαία κράτους: Εμφανίζεται στη σημαία της Βραζιλίας, συμβολίζοντας την πρωτεύουσά της, την Μπραζίλια.
Πανελλήνιο πρωτάθλημα στίβου ανδρών 1988

Το 74ο Πανελλήνιο πρωτάθλημα στίβου ανδρών 1988 διεξήχθη στο Καυτανζόγλειο Στάδιο Θεσσαλονίκης μαζί με το αντίστοιχο πανελλήνιο πρωτάθλημα στίβου γυναικών 1988.

Λεπτομέρειες

Το πρωτάθλημα μαραθωνίου διεξήχθη στο Αγρίνιο, στις 19 Μαρτίου ταυτόχρονα με το πρωτάθλημα μαραθωνίου γυναικών. Χωριστά διεξήχθησαν επίσης τα πρωταθλήματα δεκάθλου και 20.000μ βάδην αλλά τα αποτελέσματά τους υπολογίστηκαν στη βαθμολογία.
Στη μάχη της βαθμολογίας επικράτησε και πάλι ο Πανελλήνιος Γ.Σ. με μεγάλη διαφορά από τον δεύτερο Ηρακλή Θ. Παράλληλα, για δεύτερη συνεχόμενη χρονιά έκανε το "νταμπλ", αφού κατέκτησε και το γυναικείο πρωτάθλημα.
Χρίστος Ορφανίδης

Βιογραφικά στοιχεία

Ο Χρίστος Ορφανίδης γεννήθηκε στην Αμμόχωστο στις 14 Ιουνίου 1961. Ομιλεί πέρα από την ελληνική και την αγγλική γλώσσα. Είναι διευθυντής ασφαλιστικού γραφείου.
Είναι νυμφευμένος με την Ξένια Ιωάννου και έχει μία κόρη και ένα υιό.

Πολιτική διαδρομή

Διετέλεσε πρόεδρος της Επαρχιακής Επιτροπής ΔΗΚΟ Λάρνακας την περίοδο 2005-2011. Ακόμη, ήταν μέλος του διοικητικού συμβουλίου του Κυπριακού Οργανισμού Αθλητισμού (ΚΟΑ) από τον Αύγουστο του 2012 έως τον Μάιο του 2016, και πρόεδρος της Επιτροπής Ελέγχου του οργανισμού από το 2014 έως τον Μάιο του 2016. Την περίοδο 2005-2011 ήταν μέλος της Κεντρικής Επιτροπής του ΔΗΚΟ, όπως και από το 2016 έως σήμερα. Επιπλέον, από το 2016 είναι μέλος του Εκτελεστικού Γραφείου του ΔΗΚΟ.
Εκλέχτηκε για πρώτη φορά βουλευτής στις βουλευτικές εκλογές του 2016 στην Εκλογική Περιφέρεια Λάρνακας με το ΔΗΚΟ. 
Ως βουλευτής, είναι κοσμήτορας της βουλής και μέλος της Κοινοβουλευτικής Επιτροπής Ανθρωπίνων Δικαιωμάτων και Ίσων Ευκαιριών μεταξύ Ανδρών και Γυναικών, της Κοινοβουλευτικής Επιτροπής Γεωργίας και Φυσικών Πόρων και της Κοινοβουλευτικής Επιτροπής Περιβάλλοντος. Επιπλέον, είναι μέλος της αντιπροσωπίας της Βουλής στον Κοινοπολιτειακό Κοινοβουλευτικό Σύνδεσμο και της αντιπροσωπίας της Βουλής στην Κοινοβουλευτική Συνέλευση της Μεσογείου.
1276 Υκλία

Φυσικά χαρακτηριστικά

Η μέση διάμετρος της Υκλίας εκτιμάται σε 30,62 χιλιόμετρα. O φασματικός τύπος της είναι άγνωστος, ενώ το γεωμετρικό άλβεδό της είναι 0,1303. Η Υκλία περιστρέφεται γύρω από τον εαυτό της μία φορά κάθε 4 ώρες και 54,5 λεπτά.
Μαχένγκε

Ιστορία

Κατά την εποχή της δουλείας, το Μαχένγκε έγινε γνωστό ως η γενέτειρα πολλών κυνηγών σκλάβων.
Το 1897 ιδρύθηκε μια Καθολική Αποστολή Καπουτσίνων και σήμερα εκεί είναι η Σχολή των Φραγκισκανών Kasita. Η μητρόπολη του Μαχένγκε ιδρύθηκε στις 21 Απριλίου του 1964 και υπάγεται στην Αρχιεπισκοπή του Νταρ ες Σαλαάμ. Το 60% του πληθυσμού είναι στο θρήσκευμα Καθολικοί.
Στην πόλη Μαχένγκε (Mahenge), τα στρατεύματα του Βελγικού Κογκό υπό την ηγεσία του αντισυνταγματάρχη Armand Huyghe, κέρδισαν το 1917 μια αποφασιστική νίκη επί των Askaris του Γερμανικού στρατού της Ανατολικής Αφρικής.
Το 1919, ιδρύθηκε το Μαχένγκε ως η πρωτεύουσα της Γερμανικής Ανατολικής Αφρικής, προτού αυτή μεταφερθεί στο Νταρ ες Σαλαάμ, όταν οι Βρετανοί απέκτησαν τον έλεγχο της χώρας από τους Γερμανούς.
Είναι μια περιοχή πολύ πλούσια σε κρατήρες λιμνών αρχαίου κιμπερλίτη ο οποίος αποφέρει πολλά Παλαιογενή απολιθώματα. Πολλές νέες ανακαλύψεις έχουν γίνει εκεί. Βρίσκεται νοτιοανατολικά της πόλης Σινγκίντα (Singida) στις δασικές εκτάσεις miombo.
Χοσέ Μοντίλια

Βιογραφία

Είναι γιος δημοκρατικού αξιωματικού των Carabineros (σώματος ασφαλείας των ακτών και των συνόρων) και γεννήθηκε στο Ιθνάχαρ, ένα μικρό χωριό της Κόρδοβα που εξαφανίσθηκε κάτω από τα νερά τεχνητής λίμνης. Οικογενειακά μετακόμισαν στο Πουέντε Χενίλ και στα δεκαέξι του στη Βαρκελώνη. Εκεί σπούδασε σε τοπικό ΤΕΙ και εντάχθηκε σε αριστερά πολιτικά κόμματα ενάντια της δικτατορίας του στρατηγού Φράνκο. Το 1976 εγγράφηκε στο Κόμμα των Σοσιαλιστών της Καταλονίας. Εκλέχθηκε αρχικά δημοτικός σύμβουλος στο Σαν Ζοάν Ντεσπί και στη συνέχεια, από το 1985 μέχρι το 2003, εκλεγόταν σταθερά δήμαρχος της βαρκελωνέζικης πόλης Κορνελιά δε Λιοβρεγάτ. Μετά τη νίκη του Ισπανικού Σοσιαλιστικού Κόμματος, ορίστηκε υπουργός Βιομηχανίας, Τουρισμού και Εμπορίου, θέση που υπηρέτησε μέχρι το 2006 όταν τέθηκε επικεφαλής του κόμματός του στις καταλανικές εκλογές του ίδιου έτους, αντικαθιστώντας τον έτερο σοσιαλιστή, Πασκουάλ Μαραγάλ. Παρά τον μεγαλύτερο αριθμό ψήφων που έλαβε η αντίπαλος Σύγκλιση και Ένωση και την απώλεια 250.000 ψήφων, ο Μοντίλια επαναδιαπραγματεύθηκε με τους Πράσινους και τη Ρεπουμπλικανική Αριστερά της Καταλονίας τη συμφωνία που είχε διατηρήσει τον Μαραγάλ στην εξουσία και εκλέχθηκε 128ός πρόεδρος της Ζενεραλιτάτ. Στις επόμενες περιφερειακές εκλογές ηττήθηκε από τον Αρτούρ Μας και έγινε ο πρώτος σύγχρονος πρόεδρος της Καταλανικής Κυβέρνησης που δεν επανέλαβε τη θητεία. Το 2012 έλαβε το μετάλλιο του Τάγματος της Λεγεώνας της Τιμής από τον πρόεδρο της Γαλλίας Νικολά Σαρκοζί για την προώθηση των καταλανο-γαλλικών σχέσεων.
Δημήτριος Γιάνναρος

Οικογένεια

Ο Δημήτριος Σ. Γιάνναρος γεννήθηκε στις 4 Οκτωβρίου 1949 στη Σάμο, από όπου το 1964 μετανάστευσε με την οικογένεια του στις ΗΠΑ. Ο παππούς του εργάσθηκε στην Αιθιοπία και ήταν έμπορος, όπως και ο πατέρας του,  Σπυρίδων, ο οποίος γεννήθηκε στην Αιθιοπία. Η μητέρα του Ειρήνη, γένος Κυριακού, γεννήθηκε στην Λέκα της Σάμου. Ο παππούς του, Νικόλαος Κυριακού, ήταν αξιωματικούς του Ελληνικού Στρατού και πολεμιστής στην εισβολή της Τουρκίας στις αρχές του 1900.
Ο Δημήτρης Γιάνναρος μένει στο Φάρμινγκτον του Κονέκτικατ της Αμερικής, είναι παντρεμένος με την Ελισάβετ και έχει δύο παιδιά.
Έχει διδάξει οικονομικά και διεθνή θέματα στα Πανεπιστήμια της Βοστόνης, Χάρτφορντ, Σάφφολκ και Γιαγκελόνιαν της Πολωνίας. Υπηρέτησε ως βουλευτής και αντιπρόεδρος στο Κοινοβούλιο του Κονέκτικατ της Αμερικής από 1995 ως το 2011. Εξελέγη 8 φορές με το Δημοκρατικό κόμμα σε περιφέρεια που ο πληθυσμός ήταν κυρίως γιάνκηδες Αμερικάνοι και συντηρητικοί. Ήταν ο πρώτος γεννημένος στην Ελλάδα που εξελέγη στο Κονέκτικατ και τρίτος σε όλη την Αμερική.

Σπουδές

Στην Αμερική ολοκλήρωσε τις οικονομικές σπουδές του (PhD in Economics, Masters in Economic Development and Masters in Political Economy) στο Πανεπιστήμιο της Βοστόνης και της Μασαχουσέτης (Bachelors in Economics). Από το 1980 διδάσκει στο Πανεπιστήμιο Χάρτφορντ ως καθηγητής Οικονομικών και Διεθνούς Εμπορίου. Έχει επίσης εργασθεί ως επισκέπτης σε διάφορα πανεπιστήμια, όπως: Γέιλ, Βοστόνη, George Washington University και Γιαγκελόνιαν της Πολωνίας.
Για 7 χρόνια( 1991-98) ήταν ο γενικός Διευθυντής του προγράμματος (U.S. Consortium for Management Education in Central and Eastern Europe) για την αναδιοργάνωση της οικονομίας των Ανατολικών χωρών μετά από την επανάσταση εναντίον του Κομμουνισμού. Έχει συμμετάσχει σε διάφορα εκπαιδευτικά προγράμματα και επιτροπές για την εκπαίδευση στο μάνατζμεντ στην Κεντρική και Ανατολική Ευρώπη και μετείχε στο Αμερικανικό Εκπαιδευτικό Συμβούλιο ως ACE Fellow.

Πολιτική

Παράλληλα ασχολήθηκε με την πολιτική. Από το 1993 ως 1995 ήταν εκλεγμένο μέλος του Εκπαιδευτικού Συμβουλίου του Φάρμινγκτον.
Από το 1994 εκλέγεται συνεχώς βουλευτής στο πολιτειακό κοινοβούλιο με το Δημοκρατικό Κόμμα και από τον Φεβρουάριο του 2008 ως το 2011 ήταν Αντιπρόεδρος του Κοινοβουλίου. Τώρα εργάζεται ως οικονομικός σύμβουλος με την Giannaros Associates.
O Δημήτρης Γιάνναρος έγινε μέλος της ΠΑΔΕΕ το 1999 και ψηφίσθηκε από την ολομέλεια αμέσως ως Αναπληρωτής Πρόεδρος της ΠΑΔΕΕ. Από το 2002 εξελέγη Πρόεδρος της Παγκόσμιας Διακοινοβουλευτικής Ένωσης του Ελληνισμού (ΠΑΔΕΕ) και τον Ιούνιο του 2007 εξελέγη για τρίτη συνεχόμενη θητεία.
Είναι μέλος σε πολλούς διεθνείς και τοπικούς οργανισμούς καθώς και ομογενειακών οργανώσεων και σεβαστό μέλος σε θέματα οικονομικών και πολιτικής. Η γνώμη του ζητείται σε πολλά θέματα από τα μέσα μαζικής ενημέρωσης.